Vi mister troen på økonomien
Nordmenns tiltro til hvordan økonomien vil bli i det kommende året fortsetter å falle, viser en fersk undersøkelse som offentliggjøres i dag.Vi har fortsatt større tiltro til egen privatøkonomi enn landets økonomi, men også den synker. Undersøkelsen er basert på 3500 intervjuer og er gjennomført av EPSI i fjerde kvartal i 2011.Studenter har mest tro på landets økonomi fremover, med 36 poeng på en skala fra 0 til 100. Deretter kommer ansatte på heltid og ansatte i eget foretak. Mest pessimistiske er hjemmeværende, arbeidsledige, uføretrygdede og de som jobber deltid. De har også redusert sin fremtidstro mest av alle grupper.Daglig leder Per Bergerud i rekrutterings- og vikarbyrået Proffice synes disse gruppene ser litt for mørkt på det kommende året. - Men det kommer an på hvilken kompetanse man har. Etterspørselen etter arbeidskraft vil ikke synke, men være stabil kommende år. Norsk næringsliv går bra, og investeringer i olje- og gassektoren er på vei opp. Entreprenører varsler høy aktivitet fremover, sier Bergerud. Behovet for offentlige tjenester er også stort fremover. For eksportrettet industri er det derimot mørke skyer. - 80 prosent av eksporten vår går til EU, så der er risikoen for nedgang i sysselsetting større, sier Bergerud.Tiltroen til økonomien sank senhøstes med fire poeng til 33 poeng for den generelle økonomien, på en skala fra 0 til 100. Vi ser som før langt lysere på vår egen privatøkonomiske utvikling, men også den fikk færre poeng enn kvartalet før, 41 poeng mot 45. Vi ser klart mørkere på nasjonaløkonomien enn vi gjorde ved starten av fjoråret. Likevel ser vi ikke fullt så dystert på fremtidsutsiktene som i finanskriseåret 2008.Det er store forskjeller på fremtidstroen avhengig av hvor vi bor. Sørlendinger ser mørkest på både egen og landets økonomi, med 28 poeng av hundre oppnåelige. Agder-fylkene går også mest tilbake i forhold til tredje kvartal i fjor. Finnmarkinger ser lysest på fremtidsutsiktene til tross for mørketiden i nord, med 40 poeng. Oppland, Oslo-folk og hordalendinger ligger midt på treet. Se alle fylker i tabellen under. - Vi ser visse tegn til at fylker med liten eksport, som dermed er potensielt mindre eksponert for gjeldskrisen i Europa, har svakere tilbakegang enn fylker med større andel eksport, sier daglig leder Fredrik Høst i EPSI Norge til Dine Penger.Det er også i nord folk har størst tro på egen økonomi i tiden fremover. Finnmarkinger, hordalendinger og folk i Troms og Oslo gir egen privatøkonomi mellom 43 og 49 poeng. Sørlendinger i Aust-Agder og innbyggere i Buskerud og Vestfold gir bare 36 og 37 poeng til egen økonomi. Møre- og romsdalinger telemarkinger og sørlendinger fra Vest-Agder er midt på treet. Buskerud, Sør Trøndelag og Vestfold faller mest i tiltro i forhold til tredje kvartal. - Nordmenn flest har en tilbakegang i fremtidstroen, med unntak av Finnmark, men her er antallet datapunkter relativt lavt, og feilmarginen blir større, sier daglig leder Fredrik Høst i EPSI Norge.Unge mellom 18 og 29 år har størst tiltro til både egen og landets generelle økonomi. Deretter går tiltroen gradvis nedover. De mellom 40 og 49 år er minst optimistiske, mens pensjonister er litt mer positive. Nordmenn mellom 18 og 79 er spurt om sin oppfatning av hvordan den generelle økonomien i Norge og i den enkelte families privatøkonomi vil utvikle seg de nærmeste 12 månedene. Jo høyere verdi desto mer tiltro. Under 30: Lav/veldig lav tiltro 30-50: Middels tiltro Over 50: Høy/meget høy tiltroNorstat Norge har stått for feltarbeidet på oppdrag fra EPSI Norge. Handelshøyskolen i Stockholm er faglig garantist på verktøy og metode. EPSI-målinger gjøres i mange europeiske land. EPSI Rating er et internasjonalt samarbeid opprinnelig finansiert av EU, som går ut på å samle inn, analysere og spre informasjon om kunders forventninger, opplevd kvalitet og verdivurdering av varer og tjenester.
Nordmenn ser stadig mørkere på utsiktene for egen privatøkonomi og landets økonomi. Men det er store regionale forskjeller. Sørlendinger ser mørkest på fremtiden.